V Ý N O S

SLOVENSKÉHO BANSKÉHO ÚRADU

z 11. decembra 1987 č. 1099/1987

o úlohách organizácií pri odoberaní vzoriek banského ovzdušia, o činnosti plynových analytických laboratórií a o ich kontrole hlavnými banskými záchrannými stanicami.

	Slovenský banský úrad ustanovuje podľa § 57 ods. 1 písm. d) a ods. 2 zákona č. 41/1957 Zb. o využití nerastného bohatstva (banský zákon) po dohode s príslušnými výbormi odborových zväzov a s príslušnými ústrednými orgánmi štátnej správy:

§ 1
Rozsah platnosti

	(1) Tento výnos sa vzťahuje na organizácie, ktoré podliehajú hlavnému dozoru štátnej banskej správy 1/ a pri svojej činnosti vykonávajú odbery a rozbory vzoriek banského ovzdušia (ďalej len „organizácie“).

	(2) Výnos neupravuje vzorkovanie a rozbory banského ovzdušia na obsah rádioaktívnych škodlivín.

§ 2
Vzorkovanie banského ovzdušia 2/

	(1) Organizácie označujú vzorkovnice poradovým číslom a názvom organizácie.

	(2) Vzorky banského ovzdušia môžu odoberať pracovníci, ktorí boli na to vyškolení a preskúšaní organizáciou. Pravidelné overovanie znalostí sa vykonáva najmenej raz za tri roky.

	(3) Pri nebezpečenstve z omeškania môžu vzorky banského ovzdušia odoberať i pracovníci, ktorí neboli na odoberanie vzoriek vyškolení a preskúšaní, ale boli pred odberom poučení pracovníkom určeným organizáciou.

	(4) Vzorky sa doručia do plynového analytického laboratória so záznamom o odbere vzoriek, v ktorom sa uvedie názov organizácie, číslo vzorkovnice, miesto, dátum a hodina odberu, teplota v mieste odberu a meno pracovníka, ktorý vzorku odobral. Na záznamoch o odbere vzoriek na určenie obsahu nitróznych plynov v banskom ovzduší sa uvedie aj barometrický tlak v mieste odberu.

	(5) Ak sa odoberie vzorka banského ovzdušia z priestoru uzatvoreného hrádzami, zaznamená sa tlak banského ovzdušia nameraný za hrádzami.

§ 3
Plynové analytické laboratórium

	Rozbory vzoriek banského ovzdušia môže vykonávať len plynové analytické laboratórium (ďalej len „laboratórium“) hlavnej banskej záchrannej stanice, alebo laboratórium organizácie zriadené so súhlasom hlavnej banskej záchrannej stanice.

§ 4
Činnosť laboratória

	(1) Pri určovaní obsahu jednotlivých plynných zložiek banského ovzdušia postupuje laboratórium podľa osobitných predpisov 3/. 

	(2) Laboratórium musí spracovať doručené vzorky do 24 hodín po ich odbere, ak nie je osobitnými predpismi určené inak. V doručených vzorkách musí určiť najmä obsah kysličníka uhoľnatého, kysličníka uhličitého, metánu, vodíka a kyslíka.

	(3) V obvode pôsobnosti hlavnej banskej záchrannej stanice sa musí určiť aspoň jedno laboratórium schopné určovať aj obsah nitróznych plynov a sírovodíka a vo vzorkách požiarnych a povýbuchových splodín tiež aj vyššie uhľovodíky. Laboratórium určí hlavná banská záchranná stanica.

	(4) Vedúci laboratória musí mať kvalifikáciu analytika podľa § 5.

§ 5
Požiadavky na kvalifikáciu analytika

	Organizácii sa ukladá povinnosť vykonávať rozbory vzoriek banského ovzdušia analytikmi laboratórií, ktorí spĺňajú tieto kvalifikačné požiadavky:
a) 	ukončené úplné stredné odborné vzdelanie chemického smeru s maturitou,
b)	zacvičenie v laboratóriu v takom rozsahu, aby mohli samostatne vykonávať rozbory vzoriek banského ovzdušia, 
c)	absolvovanie skúšky z teoretických a praktických znalostí z rozborov vzoriek banského ovzdušia a súvisiacich predpisov a noriem pred skúšobnou komisiou hlavnej banskej záchrannej stanice. Skúška sa musí najneskôr po troch rokoch opakovať. 

§ 6
Analytické prístroje

	(1) Na rozbory vzoriek banského ovzdušia sa môžu používať len analytické prístroje povolené Slovenským banským úradom. 

	(2) Správnosť funkcie analytických prístrojov sa musí skontrolovať pred ich použitím na začiatku smeny. O výsledkoch kontrol sa vedú záznamy. Spôsob kontroly určí hlavná banská záchranná stanica v súlade s návodom na obsluhu a údržbu analytického prístroja.

§ 7
Záznamy

	O evidencii vzoriek banského ovzdušia, ich rozboroch a o kontrolách analytických prístrojov sa vedú v laboratóriu tieto záznamové knihy:
a)	evidenčná kniha, do ktorej sa zaznamenáva každá vzorka podľa záznamu o odbere ihneď po jej doručení a výsledok rozboru,
b)	denníky o údržbe analytických prístrojov, do ktorých sa zaznamenávajú výsledky kontrol a údržby analytických prístrojov; pre každý analytický prístroj sa vedie samostatný denník o údržbe.

§ 8
Kontrola činnosti laboratórií

	(1) Hlavná banská záchranná stanica kontroluje najmenej raz za rok činnosť laboratórií, najmä stav a údržbu analytických prístrojov, dodržiavanie analytických postupov, vedenie evidencie a dodržiavanie bezpečnostných predpisov, hygienických predpisov a technických noriem. V rámci kontroly vykonáva kontrolné analýzy.

	(2) Ak zistí pri kontrole nedostatky v činnosti alebo vo vybavení laboratória, nariadi ich odstránenie. V závažných prípadoch môže zastaviť činnosť laboratória až do odstránenia nedostatkov; o tom musí podať správu orgánu nadriadenému organizácii.

	(3) Hlavná banská záchranná stanica môže kontrolou podľa ods. 1 poveriť obvodnú banskú záchrannú stanicu.

§ 9
Požiadavky na umiestnenie laboratória

	Miestnosti laboratória, ako aj miestnosti na uskladnenie, výdaj, kontrolu a údržbu analytických prístrojov, indikátorov a detektorov musia svojim umiestnením a vybavením zodpovedať požiadavkám bezpečnosti a hygieny práce.

§ 10
Úlohy hlavnej banskej záchrannej stanice

	Hlavná banská záchranná stanica okrem kontrol podľa § 8 ods. 1 plní ďalej tieto úlohy:
a)	 zavádza do plynovej analytiky nové postupy a analytické prístroje,
b) 	dodáva alebo zabezpečuje laboratóriám referenčné (ciachovné) plyny na overovanie funkcie analytických prístrojov,
c)	organizuje inštruktáže analytikov,
d)	overuje skúškami znalosti analytikov a vydáva osvedčenie o skúške,
e)	zriaďuje dočasné laboratórium na rozbory vzoriek banského ovzdušia pri závažných prevádzkových nehodách (haváriách),
f)	školí a skúša pracovníkov určených na výdaj, údržbu, prípadné opravy prístrojov a školiteľov organizácií,
g)	vyjadruje sa k návrhom nových pracovných postupov,
h)	spolupracuje pri overovaní nových prístrojov,
i)	vyjadruje sa k umiestneniu a vybaveniu laboratória.

§ 11
Účinnosť

Tento výnos 4/ nadobúda účinnosť 1. marcom 1988.

P r e d s e d a :

Ing. Ján B a r a n, CSc., v. r.